Eskom-bedrieër gevonnisMichael Chimanzi. (Foto: Valke) ŉ 56-jarige man wat Eskom uit R2,6 miljoen bedrieg het, is Woensdag in die Nelspruit-handelshof tot agt jaar tronkstraf gevonnis, waarvan vyf jaar in geheel opgeskort is. Die hof het ook in ag geneem dat Michael Chimanzi, die enigste direkteur van die maatskappy Chimanzi Investments, al vier jaar tronkstraf uitgedien het sedert sy inhegtenisneming in 2018. Hy is op aanklagte van bedrog, geldwassery en diefstal aangekeer en op al drie klagte skuldig bevind. Sy medebeskuldigdes, Nwabisa Ngxola en Cinderella Moropane, albei voormalige Eskom-werkers, is tans op borgtog uit en sal later gevonnis word. Kapt. Dineo Lucy Sekgotodi, woordvoerder van die Valke, sê Ngxola en Moropane word daarvan beskuldig dat hulle in 2013 met Chimanzi saamgespan het om bedrieglike fakture by Eskom in te dien vir dienste wat nooit gelewer is nie. Die geld vir hierdie bedrieglike transaksies is in Chimanzi se sakerekening inbetaal en het Eskom uiteindelik R2,6 miljoen uit die sak gejaag. “Chimanzi is tot agt jaar tronkstraf gevonnis wat vir vyf jaar opgeskort is mits hy in hierdie tydperk nie weer aan soortgelyke klagte skuldig bevind word nie,” het Sekgotodi gesê. Benewens die inagneming van die jare wat hy reeds agter tralies is, het die hof ook bevind dat Chimanzi berou toon en uit die staanspoor skuld erken het. Ngxola en Moropane moet op 2 Mei weer in die hof verskyn om hul lot aan te hoor.